Το ***Quantum of Solace*** είναι βρετανική κατασκοπευτική περιπέτεια παραγωγής 2008. Αποτελεί την 22η προσθήκη στη σειρά ταινιών *Τζέιμς Μποντ* (James Bond) και είναι άμεση συνέχεια της προηγούμενης ταινίας *Casino Royale* (2006). Την ταινία σκηνοθέτησε ο Μαρκ Φόρστερ και το σενάριο έγραψαν οι Πολ Χάγκις, Νιλ Πέρβις και Ρόμπερτ Γουέιντ. Τον πρωταγωνιστικό ρόλο του Πράκτορα 007 Τζέιμς Μποντ αναλαμβάνει για δεύτερη φορά ο Ντάνιελ Κρεγκ. Στο καστ επιστρέφουν οι Τζούντι Ντεντς, Τζέφρι Ράιτ και Τζιανκάρλο Τζιανίνι ενώ προστίθενται οι Όλγα Κιριλένκο, Ματιέ Αμαλρίκ και Τζέμα Άρτερτον. Στην ταινία, ο Μποντ μάχεται με τον πλούσιο επιχειρηματία Ντόμινικ Γκριν, μέλος της οργάνωσης Quantum, ο οποίος παριστάνει τον περιβαλλοντολόγο με σκοπό να στήσει πραξικόπημα στη Βολιβία για να αποκτήσει τον έλεγχο των αποθεμάτων νερού. Ο Μποντ ζητά εκδίκηση για το θάνατο της αγαπημένης του Βέσπερ Λιντ ενώ έχει τη βοήθεια της Καμίλ Μόντες, η οποία θέλει να πάρει εκδίκηση για τη δολοφονία της οικογένειάς της.

Ο παραγωγός Μάικλ Γκ. Γουίλσον ανέπτυξε την πλοκή της ταινίας ενώ το *Casino Royale* ακόμα γυριζόταν. Οι Πέρβις, Γουέιντ, Χάγκις και Τζόσουα Ζέτουμερ συνείσφεραν στο σενάριο. Η επιλογή του τίτλου έγινε από ένα μικρό διήγημα του Ίαν Φλέμινγκ στη νουβέλα *Για τα Μάτια σου Μόνο* (For Your Eyes Only), αν και η ταινία δεν περιέχει καθόλου στοιχεία από την πρωτότυπη ιστορία. Τα γυρίσματα πραγματοποιήθηκαν στο Μεξικό, στον Παναμά, στη Χιλή, στην Ιταλία, στην Αυστρία και στην Ουαλία ενώ εσωτερικά σκηνικά κατασκευάστηκαν στα Pinewood Studios. Ο Φόρστερ σκόπευε να γυρίσει μια μοντέρνα ταινία η οποία να περιείχε επίσης κλασικά κινηματογραφικά μοτίβα: ένα βίντατζ ελικοφόρο Douglas DC-3 χρησιμοποιήθηκε σε μία σκηνή με αεροπλάνο και τα σκηνικά του Ντένις Γκάσνερ θυμίζουν τη δουλειά του Κεν Άνταμ στις πρώτες ταινίες της σειράς *Τζέιμς Μποντ* (James Bond). Χαράζοντας μια πορεία μακριά από τους συνήθεις κακούς χαρακτήρες της σειράς, ο Φόρστερ απέρριψε οποιαδήποτε γκροτέσκα εμφάνιση του χαρακτήρα Ντόμινικ Γκριν για να τονίσει την κρυφή και μυστική φύση των σύγχρονων κακών της ταινίας.

Η πρεμιέρα του *Quantum of Solace* πραγματοποιήθηκε στις 29 Οκτωβρίου 2008 και κυκλοφόρησε στους κινηματογράφους του Ηνωμένου Βασιλείου στις 31 Οκτωβρίου 2008. Στις Ηνωμένες Πολιτείες κυκλοφόρησε στις 14 Νοεμβρίου 2008. Απέσπασε μικτά σχόλια από τους κριτικούς, με τους περισσότερους να επαινούν την ερμηνεία του Κρεγκ και τις σκηνές δράσης, κριτικάροντας όμως ότι το *Quantum of Solace* δεν ήταν τόσο εντυπωσιακό όσο ο προκάτοχός του *Casino Royale*. Έλαβε δύο υποψηφιότητες για BAFTA στην 62η απονομή των Βραβείων της Βρετανικής Ακαδημίας Κινηματογράφου και απέφερε 589,5 εκατομμύρια δολάρια παγκοσμίως. Είναι η τρίτη μεγαλύτερη εισπρακτική επιτυχία της σειράς ταινιών *Τζέιμς Μποντ*, πίσω από τα *Casino Royale* και *Skyfall*.

Πλοκή
-----

Ο Τζέιμς Μποντ οδηγεί από τη Λίμνη Γκάρντα στη Σιένα της Ιταλίας με τον αιχμάλωτο Κύριο Γουάιτ. Αφού ξεφεύγει από αυτούς που τον κυνηγούσαν, ο Μποντ μαζί με την Μ ανακρίνουν τον Γουάιτ σχετικά με την οργάνωση Quantum. Ο σωματοφύλακας της Μ, Μίτσελ, ένας διπλός πράκτορας επιτίθεται στην Μ, βοηθώντας τον Γουάιτ να αποδράσει. Ο Μποντ κυνηγάει τον Μίτσελ και τον σκοτώνει. Οι Μποντ και Μ επιστρέφουν στο Λονδίνο και ψάχνουν το διαμέρισμα του Μίτσελ όπου ανακαλύπτουν ότι ο Μίτσελ είχε μια επαφή στην Αϊτή. Ο Μποντ εντοπίζει την επαφή, τον Έντμουντ Σλέιτ και μαθαίνει ότι είναι ένας εκτελεστής που τον έστειλαν να σκοτώσει την Καμίλ Μόντες κατ' εντολή του εραστή της, του περιβαλλοντολόγου Ντόμινκ Γκριν. Ενώ παρακολουθεί τη συνάντησή της με τον Γκριν, ο Μποντ μαθαίνει ότι ο Γκριν βοηθάει έναν εξόριστο Βολιβιανό Στρατηγό, τον Μεντράνο, ο οποίος δολοφόνησε την οικογένεια της Καμίλ, να ρίξει την κυβέρνηση με αντάλλαγμα ένα φαινομενικά άγονο κομμάτι της ερήμου.

Αφού σώζει την Καμίλ από τον Μεντράνο, ο Μποντ ακολουθεί τον Γκριν σε μια παράσταση της *Τόσκα* στο Μπρέγκεντς της Αυστρίας. Καθ' οδόν, ο επικεφαλής της CIA του τμήματος της Νότιας Αμερικής Γκρεγκ Μπιμ, κάνει μια συμφωνία με τον Γκριν να διατηρήσει πρόσβαση σε μετοχές βολιβιανού πετρελαίου. Ο Μποντ διεισδύει στη συνάντηση της Quantum στην όπερα και ακολουθεί πιστολίδι. Ένας σωματοφύλακας της Quantum, o Γκάι Χάινς και σύμβουλος του Βρετανού Πρωθυπουργού σκοτώνεται στη μάχη με τον Μποντ. Η Μ, αφού ο Μποντ αρνείται να υπακούσει στις διαταγές της να επιστρέψει πίσω, του παίρνει τα διαβατήρια και τις πιστωτικές κάρτες.

Ο Μποντ πείθει τον παλιό του σύμμαχο Ρενέ Μάθις να τον συνοδεύσει στη Βολιβία. Στο αεροδρόμιο Λα Παζ, γνωρίζονται με την Στρόμπερι Φιλντς, μια αξιωματικό της ΜΙ6, η οποία απαιτεί να επιστρέψει ο Μποντ άμεσα στο Ηνωμένο Βασίλειο. Ωστόσο ο Μποντ σύντομα την αποπλανεί πριν παραστούν μαζί σε ένα πάρτι του Γκριν το ίδιο βράδυ. Στο πάρτι, ο Μποντ σώζει την Καμίλ από τον Γκριν. Φεύγοντας, τον Μποντ και την Καμίλ, τους σταματάει η βολιβιανή αστυνομία που δουλεύει για τον Μεντράνο. Προηγουμένως επιτέθηκαν στον Μάθις και τον έβαλαν στο πορτμπαγκάζ του αυτοκινήτου του Μποντ για να τον ενοχοποιήσουν. Στην πάλη που ακολουθεί, ο Μάθις σκοτώνεται. Την επόμενη μέρα, ο Μποντ και η Καμίλ ερευνούν τη γη που απέκτησε η Quantum, από τον αέρα. Το αεροπλάνο τους αρχίζει να πέφτει μετά από μια εναέρια μάχη και βουτάνε στο κενό. Προσγειώνονται σε μια σπηλιά όπου ανακαλύπτουν ότι η Quantum φράζει τα αποθέματα φρέσκου νερού της Βολιβίας για να δημιουργήσουν μονοπώλιο. Πίσω στο Λα Παζ, ο Μποντ συναντιέται με την Μ και μαθαίνει ότι η Quantum δολοφόνησε την Φιλντς, πνίγοντάς την με πετρέλαιο. Η Μ δίνει εντολή να συλληφθεί ο Μποντ. Ο Μποντ λέει στην Μ ότι η Φιλντς έδειξε γενναιότητα, κάτι που αποδεικνύεται αρκετό για την Μ να εμπιστευτεί τον Μποντ.

Ο Μποντ συναντιέται με τον πράκτορα της CIA Φίλιξ Λέιτερ, ο οποίος του αποκαλύπτει ότι ο Γκριν και ο Μεντράνο θα συναντηθούν στην Έρημο Ατακάμα για να οριστικοποιήσουν τη συμφωνία. Στο ξενοδοχείο, οι Γκριν και Μεντράνο διαπραγματεύονται. Ο Γκριν αποκαλύπτει τα πραγματικά του σχέδια: τώρα που ελέγχει τα αποθέματα νερού της Βολιβίας, ο Γκριν αναγκάζει τον Μεντράνο να δεχτεί μια καινούρια συμφωνία με την οποία η εταιρία του Γκριν είναι η μόνη εταιρία παροχής νερού της Βολιβίας. Ο Μποντ διεισδύει στο ξενοδοχείο, σκοτώνει τον Αρχηγό της Αστυνομίας επειδή σκότωσε τον Μάθις και αντιμετωπίζει τον Γκριν. Το ξενοδοχείο καταστρέφεται με την πάλη που ακολουθεί. Η Καμίλ σκοτώνει τον Μεντράνο, παίρνοντας εκδίκηση για την οικογένειά της και ο Μποντ αιχμαλωτίζει τον Γκριν. Αφού τον ανακρίνει σχετικά με την Quantum, ο Μποντ αφήνει τον Γκριν στη μέση της ερήμου να πεθάνει. Ο Μποντ και η Καμίλ φιλιούνται πριν αναχωρήσουν.

Ο Μποντ ταξιδεύει στο Καζάν της Ρωσίας, όπου βρίσκει τον πρώην εραστή της Βέσπερ, Γιούσεφ Καμπίρα, με ένα νέο στόχο, μία Καναδή πράκτορα. Ο Γιούσεφ είναι μέλος της Quantum, ο οποίος αποπλανεί γυναίκες με πολύτιμες επαφές. Ο Μποντ αποφασίζει να μην τον σκοτώσει και αφήνει την ΜΙ6 να τον συλλάβει. Η Μ λέει στον Μποντ ότι ο Γκριν βρέθηκε νεκρός στη μέση της ερήμου, έχοντας δεχθεί δύο πυροβολισμούς και με πετρέλαιο στο στομάχι του. Ο Μποντ αρνείται ότι γνωρίζει κάτι. Η Μ επίσης αποκαλύπτει ότι ο Λέιτερ πήρε προαγωγή και πήρε τη θέση του Μπιμ. Επαναφέρει τον Μποντ στη θέση του ως πράκτορας και ο Μποντ της λέει ότι ποτέ δεν έφυγε. Καθώς φεύγει, πετάει το κολιέ της Βέσπερ στο χιόνι.

Ηθοποιοί και ρόλοι
------------------

* Ντάνιελ Κρεγκ στο ρόλο του *Τζέιμς Μποντ*
* Όλγα Κιριλένκο στο ρόλο της *Καμίλ Μόντες*
* Ματιέ Αμαλρίκ στο ρόλο του *Ντόμινικ Γκριν*
* Τζέμα Άρτερτον στο ρόλο της *Στρόμπερι Φιλντς*
* Τζούντι Ντεντς στο ρόλο της *Μ*
* Τζιανκάρλο Τζιανίνι στο ρόλο του *Ρενέ Μάθις*
* Τζέφρι Ράιτ στο ρόλο του *Φίλιξ Λέιτερ*
* Ντέιβιντ Χάρμπουρ στο ρόλο του *Γκρεγκ Μπιμ*
* Χοακίν Κόσιο στο ρόλο του *Στρατηγού Μεντράνο*
* Γέσπερ Κρίστενσεν στο ρόλο του *Κυρίου Γουάιτ*
* Ρόρι Κινίαρ στο ρόλο του *Μπιλ Τάνερ*
* Σάιμον Κασιανίδης στο ρόλο του *Γιούσεφ*
* Γκλεν Φόστερ στο ρόλο του *Κρεγκ Μίτσελ*

Παραγωγή
--------

Τον Ιούλιο του 2006, καθώς το *Casino Royale* έμπαινε στη διαδικασία του post-production, η Eon Productions ανακοίνωσε ότι η επόμενη ταινία θα είναι βασισμένη σε μια πρωτότυπη ιδέα του παραγωγού Μάικλ Γκ. Γουίλσον. Αποφασίστηκε εκ των προτέρων η ταινία να είναι άμεση συνέχεια της προηγούμενης, ώστε να εκμεταλλευτούν τα αισθήματα του Μποντ μετά το θάνατο της Βέσπερ. Καθώς το θέμα του *Casino Royale* ήταν η τρομοκρατία, η συνέχεια εστίασε στην προστασία του περιβάλλοντος. Η ημερομηνία κυκλοφορίας ορίστηκε για τις 2 Μαΐου 2008, με τον Κρεγκ να επαναλαμβάνει το ρόλο του Τζέιμς Μποντ. Ο Ρότζερ Μισέλ, που συνεργάστηκε με τον Κρεγκ στις ταινίες *Αρκεί να Αντέξει η Αγάπη* (Enduring Love, 2004) και *Η Μητέρα* (The Mother, 2003) μπήκε σε διαπραγματεύσεις να σκηνοθετήσει αλλά τελικά αρνήθηκε γιατί δεν υπήρχε ακόμα σενάριο. Ο αντιπρόεδρος της Sony Entertainment, Τζεφ Μπλέικ, παραδέχτηκε ότι 18 μήνες για να ολοκληρωθεί η παραγωγή ήταν μικρό χρονικό διάστημα και η ημερομηνία κυκλοφορίας άλλαξε για τα τέλη του 2008. Οι Νιλ Πέρβις και Ρόμπερτ Γουέιντ ολοκλήρωσαν το πρώτο προσχέδιο του σεναρίου τον Απρίλιο του 2007 και ο Πολ Χάγκις που επιμελήθηκε το σενάριο του *Casino Royale*, ξεκίνησε να γράφει το σενάριο τον επόμενο μήνα.

Τον Ιούνιο του 2007, ο Μαρκ Φόρστερ επιβεβαιώθηκε ως ο σκηνοθέτης της ταινίας. Ξαφνιάστηκε που τον προσέγγισαν, δηλώνοντας ότι δεν ήταν μεγάλος θαυμαστής των ταινιών Μποντ και ότι δεν θα αναλάμβανε το πρότζεκτ αν δεν είχε δει το *Casino Royale*. Γεννημένος στη Γερμανία και μεγαλωμένος στην Ελβετία, ο Φόρστερ είναι ο πρώτος σκηνοθέτης ταινίας Μποντ που δεν προέρχεται από την Βρετανική Κοινοπολιτεία. Ο σκηνοθέτης συνργάστηκε στενά με την Μπάρμπαρα Μπροκόλι και τον Μάικλ Γκ. Γουίλσον, σημειώνοντας ότι απέρριψαν μόνο δύο πολύ ακριβές ιδέες που είχε. Ο Φόρστερ βρήκε τα 144 λεπτά διαρκείας του *Casino Royale* πολλά και ήθελε η συνέχειά του να είναι *"σφιχτή και γρήγορη... σαν σφαίρα"*.

Οι Χάγκις, Φόρστερ και Γουίλσον ξαναέγραψαν την ιστορία από την αρχή. Ο Χάγκις είπε ότι ολοκλήρωσε το σενάριο δύο ώρες πριν ξεκινήσει η Απεργία των Σεναριογράφων το 2007-2008. Ο Φόρστερ σημείωσε ότι ένα συνεχόμενο θέμα στις ταινίες του είναι οι συναισθηματικά καταπιεσμένοι πρωταγωνιστές και το θέμα του *Quantum of Solace* θα ήταν ο Μποντ να μαθαίνει να εμπιστεύεται ξανά μετά την προδοσία από τη Βέσπερ. Ο Χάγκις μετέφερε το κρεσέντο του φινάλε στις Ελβετικές Άλπεις αλλά ο Φόρστερ ήθελε οι σκηνές δράσης να είναι βασισμένες στα τέσσερα στοιχεία της φύσης, γη, νερό, αέρας και φωτιά. Η απόφαση να δοθεί φόρος τιμής στην ταινία *Τζέιμς Μποντ, Πράκτωρ 007 εναντίον Χρυσοδάκτυλου* (Goldfinger, 1964) με το θάνατο της Φιλντς έγινε καθώς ο Φόρστερ ήθελε να δείξει ότι το πετρέλαιο έχει διαδεχτεί το χρυσό ως το πιο πολύτιμο υλικό. Οι παραγωγοί απέρριψαν την ιδέα του Χάγκις η Βέσπερ Λιντ να έχει παιδί, καθώς ο Μποντ ήταν ορφανός και μόλις μάθαινε για το παιδί, ο Μποντ δεν θα μπορούσε να το αφήσει. Το θέμα αποθεμάτων νερού στη Βολιβία ήταν το κύριο θέμα της ταινίας, με το στόρι βασισμένο στις διαμαρτυρίες που έγιναν στην πόλη Κοτσαμπάμπα το 2000.

Ο Μάικλ Γκ. Γουίλσον αποφάσισε τον τίτλο της ταινίας *Quantum of Solace* λίγες μέρες πριν ανακοινωθεί στις 24 Ιανουαρίου 2008. Ήταν το όνομα ενός μικρού διηγήματος της ανθολογίας του Ίαν Φλέμινγκ *Για τα Μάτια σου Μόνο* (For Your Eyes Only).

Box office
----------

Με προϋπολογισμό 200.000.000 δολάρια, το *Quantum of Solace* συγκέντρωσε 168,3 εκατομμύρια δολάρια στο αμερικανικό box office και 421,2 εκατομμύρια δολάρια στον υπόλοιπο κόσμο. Παγκοσμίως απέφερε 589,5 εκατομμύρια δολάρια. Ήταν η 7η μεγαλύτερη εισπρακτική επιτυχία παγκοσμίως για το 2008 και μέχρι σήμερα παραμένει η 3η πιο επιτυχημένη εισπρακτικά ταινία της σειράς.

### Ηνωμένες Πολιτείες

Στις ΗΠΑ το *Quantum of Solace* άνοιξε στην 1η θέση συγκεντρώνοντας 67,5 εκατομμύρια δολάρια το πρώτο τριήμερο. Συνολικά απέφερε 168,3 εκατομμύρια δολάρια και ήταν η μεγαλύτερη σε εισπράξεις ταινία της σειράς μέχρι το 2012, όταν η 23η ταινία *Skyfall* την ξεπέρασε. Ήταν η 9η μεγαλύτερη εισπρακτική επιτυχία του 2008.

### Ηνωμένο Βασίλειο

Στο Ηνωμένο Βασίλειο, η ταινία άνοιξε στην 1η θέση με 15,5 εκατομμύρια λίρες. Συνολικά συγκέντρωσε 49,9 εκατομμύρια λίρες.

Βραβεία & Υποψηφιότητες
-----------------------

| Οργάνωση | Κατηγορία | Υποψήφιος | Αποτέλεσμα |
| --- | --- | --- | --- |
| BAFTA | Ήχος | Τζέιμς Μπόιλ, Έντι Τζόσεφ, Κρις Μονρό, Μάικ Πρέστγουντ Σμιθ & Μαρκ Τέιλορ | Υποψηφιότητα |
| Ειδικά Οπτικά Εφέ | Κρις Κόρμπουλντ & Κέβιν Τοντ Χογκ | Υποψηφιότητα |
|

Παραπομπές
----------

1. ↑  stopklatka.pl/film/007-quantum-of-solace. Ανακτήθηκε στις 7  Μαΐου 2016.
2. ↑  «Quantum of Solace στο Rotten Tomatoes». *Rotten Tomatoes*. Ανακτήθηκε στις 1 Νοεμβρίου 2012.
3. 1 2  «BAFTA Awards». IMDb. 8 Φεβρουαρίου 2009. Ανακτήθηκε στις 1 Νοεμβρίου 2012.
4. 1 2 3 4 5 6  «Quantum of Solace στο Box Office Mojo». *Box Office Mojo*. Ανακτήθηκε στις 1 Νοεμβρίου 2012.
5. 1 2  «2008 Worldwide Grosses». *Box Office Mojo*. Ανακτήθηκε στις 1 Νοεμβρίου 2012.
6. ↑  Tatiana Siegel and Borys Kit (17 Ιουλίου 2006). «Roger Michell in Talks for Bond 22». *The Hollywood Reporter*. Αρχειοθετήθηκε από το πρωτότυπο στις 2007-10-11.. Ανακτήθηκε στις 1 Νοεμβρίου 2012.
7. ↑  Liane Bonin. «10 Questions With: Daniel Craig». *Moviefone*. Αρχειοθετήθηκε από το πρωτότυπο στις 2008-06-13.. Ανακτήθηκε στις 11 Απριλίου 2008.
8. ↑  Karl Rozemeyer (18 Μαρτίου 2008). «Mathieu Amalric on Being the 'Bond 22' Villain». *Premiere*. Αρχειοθετήθηκε από το πρωτότυπο στις 2008-03-21.. Ανακτήθηκε στις 1 Νοεμβρίου 2012.
9. ↑  Columbia Pictures (20 Ιουλίου 2006). «22nd James Bond Coming May 2, 2008!». *Superhero Hype!*. Αρχειοθετήθηκε από το πρωτότυπο στις 2007-12-10.. Ανακτήθηκε στις 1 Νοεμβρίου 2012.
10. ↑  Hurst, Greg (4 Ιουλίου 2007). «They call him Director No». *The Times* (London).. Ανακτήθηκε στις 1 Νοεμβρίου 2012.
11. ↑  «Bond 22 Targeting November 7, 2008». *Superhero Hype!*. 1 Σεπτεμβρίου 2006. Αρχειοθετήθηκε από το πρωτότυπο στις 2009-06-01.. Ανακτήθηκε στις 1 Νοεμβρίου 2012.
12. ↑  Michael Fleming (11 Απριλίου 2007). «'Barbarella' back in action». *Variety*.. Ανακτήθηκε στις 1 Νοεμβρίου 2012.
13. ↑  «Paul Haggis on board to work on Bond 22 script, but turns down directing role». *MI6-HQ.com*. 23 Μαΐου 2007.. Ανακτήθηκε στις 1 Νοεμβρίου 2012.
14. ↑  «Forster back in action with 'Bond 22'». *The Hollywood Reporter*. 20 Ιουνίου 2007. Αρχειοθετήθηκε από το πρωτότυπο στις 2007-09-30.. Ανακτήθηκε στις 1 Νοεμβρίου 2012.
15. 1 2  Terrence Rafferty (9 Δεκεμβρίου 2007). «A License to Pursue the Inner Bond». *The New York Times*.. Ανακτήθηκε στις 1 Νοεμβρίου 2012.
16. ↑  «Bond 22 Pre-Production Diary (22)». *MI6-HQ.com*. 30 December 2007.. Ανακτήθηκε στις 1 Νοεμβρίου 2012.
17. ↑  Alistair Harkness (30 Οκτωβρίου 2008). «A Quantum leap». *The Scotsman*. Αρχειοθετήθηκε από το πρωτότυπο στις 2008-12-02.. Ανακτήθηκε στις 1 Νοεμβρίου 2012.
18. ↑  «A James Bond Set Visit and Seven Exclusive Quantum of Solace Images!». *Rotten Tomatoes*. 4 Απριλίου 2008. Αρχειοθετήθηκε από το πρωτότυπο στις 2008-10-05.. Ανακτήθηκε στις 1 Νοεμβρίου 2012.
19. ↑  «Marc Forster on directing 007». *MI6-HQ.com*. 11 Νοεμβρίου 2008. Ανακτήθηκε στις 1 Νοεμβρίου 2012.
20. ↑  Ian Nathan (Oκτώβριος 2008). «Quantum's Leap». *Empire*: σελ. 82–90.
21. ↑  Anne Thompson (23 Οκτωβρίου 2008). «'Solace' offers thinking person's 007». *Variety*.. Ανακτήθηκε στις 1 Νοεμβρίου 2012.
22. ↑  Ciaran Carty (2 Νοεμβρίου 2008). «'I felt there was pain in Bond'». *Sunday Tribune*. Αρχειοθετήθηκε από το πρωτότυπο στις 2008-12-06.. Ανακτήθηκε στις 1 Νοεμβρίου 2012.
23. ↑  Logan Hill (3 Νοεμβρίου 2008). «How James Bond Nearly Became a Father». *New York*.. Ανακτήθηκε στις 1 Νοεμβρίου 2012.
24. ↑  «Cinema for a Grand New Game». *Film Quarterly*. Ανακτήθηκε στις 1 Νοεμβρίου 2012.
25. ↑  «New Bond film title is confirmed». *BBC News*. 24 Ιανουαρίου 2008.. Ανακτήθηκε στις 1 Νοεμβρίου 2012.
26. ↑  «Daniel: the title is meant to confuse». *Press and Journal*. 24 Ιανουαρίου 2008.
27. ↑  «Franchises James Bond». *Box Office Mojo*. Ανακτήθηκε στις 1 Νοεμβρίου 2012.
28. ↑  «2008 Domestic Grosses». *Box Office Mojo*. Ανακτήθηκε στις 1 Νοεμβρίου 2012.
29. ↑  «Bond film smashes weekend records». *BBC News*. 3 Νοεμβρίου 2008.. Ανακτήθηκε στις 1 Νοεμβρίου 2012.
30. ↑  «Quantum of Solace Foreign Box Office στο Box Office Mojo». *Box Office Mojo*. Ανακτήθηκε στις 1 Νοεμβρίου 2012.

Εξωτερικοί σύνδεσμοι
--------------------

* Επίσημη ιστοσελίδα
* Quantum of Solace στο IMDb

|  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Σειρά ταινιών *Τζέιμς Μποντ* |
| --- |
|  |
| 
* **Μεταφορά**
 |
|  |
| Ταινίες παραγωγήςEon Productions | 
* *Δόκτωρ Νο* (1962)
* *Από τη Ρωσία με αγάπη* (1963)
* *Χρυσοδάκτυλος* (1964)
* *Επιχείρηση Κεραυνός* (1965)
* *Ζεις μονάχα δυο φορές* (1967)
* *Στην Υπηρεσία της Αυτής Μεγαλειότητος* (1969)
* *Τα διαμάντια είναι παντοτινά* (1971)
* *Ζήσε κι άσε τους άλλους να πεθάνουν* (1973)
* *Ο Άνθρωπος με το χρυσό πιστόλι* (1974)
* *Η Κατάσκοπος που με αγάπησε* (1977)
* *Επιχείρηση Μούνρεϊκερ* (1979)
* *Για τα μάτια σου μόνο* (1981)
* *Επιχείρηση Οκτάπουσι* (1983)
* *Επιχείρηση «Κινούμενος Στόχος»* (1985)
* *Με το δάκτυλο στη σκανδάλη* (1987)
* *Προσωπική Εκδίκηση* (1989)
* *Επιχείρηση «Χρυσά Μάτια»* (1995)
* *Το αύριο ποτέ δεν πεθαίνει* (1997)
* *Ο κόσμος δεν είναι αρκετός* (1999)
* *Πέθανε μια άλλη μέρα* (2002)
* *Casino Royale* (2006)
* *Quantum of Solace* (2008)
* *Skyfall* (2012)
* *Spectre* (2015)
* *No Time to Die* (2021)
 |
|  |
| Άλλες ταινίες | 
* *Καζίνο Ρουαγιάλ* (1967)
* *Ποτέ μην ξαναπείς ποτέ* (1983)
 |
|  |
| Χαρακτήρες | 
* Τζέιμς Μποντ
* Μ
* Q
* Δις Μάνιπενι
* Σύμμαχοι
* Κορίτσια
* Κακοποιοί
 |
|  |
| Βιβλία | 
Κατάλογος βιβλίων Τζέιμς Μποντ |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 215965824
* GND: 7656957-3
* BNF: cb15932520h (data)

 |

 |

|  |  |
| --- | --- |
| 

|  |
| --- |
| * Πύλη:Τέχνη
* Πύλη:Κινηματογράφος
 |

 |